cyanic-selkie/wikianc huggingface dataset:
কুযুক্তির তালিকা
একজন কথক কথা বলার সময় শ্রোতারা যেন তার সাথে একমত হয়, তাই চান। ফলে সঠিক যুক্তি ব্যবহার করার থেকেও তিনি অনেক সময় কুযুক্তি ব্যবহার করে শ্রোতার চিন্তাভাবনাকে প্রভাবিত করে থাকেন। অক্সফোর্ড ডিকশনারীর মতে কুযুক্তিকে প্রতিহত করার জন্য গুরুত্বপূর্ণ পদক্ষেপ হল, কোনো বক্তৃতা, পুস্তিকা বা পত্রিকার কলামে যদি কুযুক্তি ব্যবহার করা হয় তবে যে বাক্যে কুযুক্তি ব্যবহার করা হবে সেই বাক্যের বিষয়বস্তুকে যুক্তিযুক্ত নয়, সেই বক্তব্য থেকে বের হয়ে আসা উপসংহারকে অপ্রমাণিত (হতে পারে মিথ্যা নয়) এবং বাক্যটির বর্ণনা করার ধরন ত্রুটিপুর্ণ বলে মেনে নিতে হবে।
গাঠনিক যুক্তিদোষ
১) আপীল টু প্রোবাবিলিটি - কোন কিছু ঘটার সম্ভাবনা আছে তাই ধরে নেওয়া এটাই সত্য হবে। যেমনঃ ক নং ব্যক্তি খ নং ব্যক্তিকে বলছে, "এলিয়েনের অস্তিত্ব আছে।" খ নং ব্যক্তি শুনে বলল, "মহাবিশ্বে কোটি কোটি গ্রহ আছে, অর্থাৎ এলিয়েনের অস্তিত্ব থাকার প্রবল সম্ভাবনা আছে।" এলিয়েনের অস্তিত্ব থাকার শুধু সম্ভাবনাই আছে। এলিয়েন আছে- এরকম দাবীর পক্ষে কোনো সত্যতা নেই। কিন্তু আপীল টু প্রোবাবিলিটির মাধ্যমে সম্ভাবনা থাকলেই তাকে সত্য বলে মেনে নেওয়ার প্রবণতা সৃষ্টি করার অনেকসময় চেষ্টা করা হয়।
২) আর্গিউমেন্ট ফ্রম ফ্যালাসি (ফ্যালাসী ফ্যালাসী বলেও অনেকে একে বর্ণনা করে) কোনো কিছু বুঝানোর সময় কেও যদি কোনো কুযুক্তি ব্যবহার করে, সেটার দিকে ঈংগিত করে কেও যদি বলে, তোমার বক্তব্যে যুক্তিদোষ আছে, ফলে তোমার উপসংহার মিথ্যা। এটাও একধরনের কুযুক্তি। যাকে আর্গিউমেন্ট ফ্রম ফ্যালাসী বলে। উদাহরণস্বরুপঃ ব্যক্তি ক, খ কে বলছে, "আমাদের নবায়নযোগ্য শক্তির ওপর বিনিয়োগ করা উচিত। এতে করে জীবাশ্ম জ্বালানির উপর আমাদের নির্ভরতা কমবে এবং পরিবেশের উপর নেতিবাচক প্রভাব পরা কমে যাবে।" এটা শুনে খ বলছে, "তুমি পরিবেশ নিয়ে সচেতন বিধায় এভাবে আবেগতাড়িত হচ্ছ যা আপীল ফ্রম ইমোশন নামক কুযুক্তি। তুমি পরিবেশ সচেতন বিধায় নবায়ন যোগ্য শক্তিতে বিনিয়োগ করতে হবে- এটা ভাল বুদ্ধি নয়।" খ এর কথা সত্য। ক আবেগতাড়িত হয়ে আপীল ফ্রম ইমোশন নামক কুযুক্তির আশ্রয় নিয়েছে। কিন্তু ক এর যে উপসংহার নবায়নযোগ্য শক্তিতে বিনিয়োগ। তা অযৌক্তিক নয়। অর্থাৎ বক্তব্যে কুযুক্তি থাকলেও উপসংহার সত্য হতে পারে। তাকে খারিজ করা যায় না। করলে সেটা আর্গিউমেন্ট ফ্রম ফ্যালাসী বা ফ্যালাসীর উপর ভিত্তি করে নতুন ফ্যালাসী (ফ্যালাসী ফ্যালাসী) হবে।
৩) কংজানশন ফ্যালাসী- এই কুযুক্তির একটি বিখ্যাত উদাহরণ হলো লিন্ডা নামক কাল্পনিক চরিত্র। উদাহরণটি হলোঃ লিন্ডা নামে একজন উচ্চশিক্ষিত দর্শনে স্নাতক করা মেয়ে যে একা থাকে, মিশুক এবং দ্বিতীয় বিশ্বযুদ্ধে অংশ নেওয়া একজন সক্রিয় যোদ্ধা। লিণ্ডার ক্ষেত্রে কোনটি ঘটার সম্ভাবনা বেশি? ক) লিণ্ডা একজন ব্যাংক কর্মী খ) লিন্ডা ব্যাংক কর্মী এবং নারীবাদী আন্দোলনে নিয়মিত অংশ নেয়। ৮৫ শতাংশ মানুষ দেখা গিয়েছে খ কেই বেছে নিয়েছে। যেখানে একসাথে দুইটি ঘটনা ঘটার থেকে একটি ঘটনা যেমন ক নং অপশনটি অধিক যুক্তিযুক্ত হত। এই যে একটি ঘটনা ঘটার সম্ভাবনাকে এড়িয়ে দুইটি আলাদা আলাদা ঘটনা একসাথে ঘটার সম্ভাবনাকে অনুমান করা হয়, এটি একপ্রকার কনজাংশন ফ্যালাসী নামক কুযুক্তি।
৪) মাস্কড ম্যান ফ্যালাসী- এই কুযুক্তি প্রদানকারীরা সুনির্দিষ্ট কোন কিছুকে সঠিক মনে করে, এবং সেই বিষয়টি দিয়েই সবকিছু বিচার করে। যেমনঃ ক নং ব্যক্তি খ নং ব্যক্তিকে বলছে, "পাখিরা ডানা সাহায্য উড়তে পারে।" খ নং ব্যক্তি বলছে, "পেঙ্গুইন এবং উটপাখি তো উড়তে পারে না।" ক নং ব্যক্তি, "তাহলে পেঙ্গুইন এবং উট পাখি কোনো পাখি নয়।" -যা মাস্কড ম্যান ফ্যালাসী।
গ্রেগরি হবলিট
গ্রেগরি কিং হবলিট (ইংরেজি ভাষায়: Gregory King Hoblit) (জন্ম: ২৭শে নভেম্বর, ১৯৪৪) মার্কিন চলচ্চিত্র পরিচালক। তার বাবা ছিলেন আইন প্রয়োগকারী গোষ্ঠীর একজন। এ কারণেই হয়তো তার ছবিগুলোতে পুলিশ, অ্যাটর্নি ও আইনি লড়াইয়ের অনেক দৃশ্য দেখা যায়।
হবলিট বেশ কিছু জনপ্রিয় টিভি সিরিজের কয়েক পর্ব পরিচালনা করেছেন। এর মধ্যে উল্লেখযোগ্য হচ্ছে এনওয়াইপিডি ব্লু, এল.এ. এবং হিল স্ট্রিট ব্লুস। এছাড়া টেলিভিশনের জন্য নির্মিত একটি সিনেমাও নির্মাণ করেছেন।
তার স্ত্রী অভিনেত্রী ডেবরাহ ফ্যারেন্টিনো। তাদের এক সন্তান রয়েছে।
গণেশ বসু (ক্রিকেটার)
গণেশ বোস (২ জুলাই ১৯০৫ – ১ নভেম্বর ১৯৭৫) একজন ভারতীয় ক্রিকেটার ছিলেন। তিনি ১৯৩০ থেকে ১৯৪৩ সালের মধ্যে বাংলার হয়ে এগারোটি প্রথম-শ্রেণীর ম্যাচ খেলেন।
সঞ্জয় কুমার অধিকারী
সঞ্জয় কুমার অধিকারী একজন বাংলাদেশী শিক্ষাবিদ। তিনি খুলনা বিশ্ববিদ্যালয়ের (খুবি) কৃষি প্রযুক্তি ডিসিপ্লিনের অধ্যাপক এবং নোয়াখালী বিজ্ঞান ও প্রযুক্তি বিশ্ববিদ্যালয়ের (নোবিপ্রবি) দ্বিতীয় উপাচার্য।
কর্মজীবন
সঞ্জয় কুমার অধিকারী ১৯৮১ সালে পটুয়াখালী কৃষি কলেজে (বর্তমানে পটুয়াখালী বিজ্ঞান ও প্রযুক্তি বিশ্ববিদ্যালয়) প্রভাষক হিসেবে কর্মজীবন শুরু করেন। তিনি হাজী মোহাম্মদ দানেশ কৃষি কলেজেও (বর্তমানে হাজী মোহাম্মদ দানেশ বিজ্ঞান ও প্রযুক্তি বিশ্ববিদ্যালয়) শিক্ষকতা করেছেন। ২০০১ সালে তিনি খুলনা বিশ্ববিদ্যালয়ে অধ্যাপক হিসেবে যোগ দেন। তিনি বাংলাদেশ বিশ্ববিদ্যালয় মঞ্জুরী কমিশনের (ইউজিসি) অধীনে কোয়ালিটি অ্যাসুরেন্স ইউনিটের একজন বিশেষজ্ঞ এবং প্রধান হিসেবেও দায়িত্ব পালন করেছেন। এছাড়া ২০১৯ সালে তিনি বাংলাদেশ অ্যাক্রেডিটেশন কাউন্সিলের পূর্ণকালীন সদস্য হিসেবে নিযুক্ত হন।
সঞ্জয় কুমার অধিকারী ২০০৮ থেকে ২০১০ সাল পর্যন্ত নোয়াখালী বিজ্ঞান ও প্রযুক্তি বিশ্ববিদ্যালয়ের (নোবিপ্রবি) দ্বিতীয় উপাচার্য হিসেবে দায়িত্ব পালন করেন।
প্রকাশনা
দেশীয় ও আন্তর্জাতিক জার্নালে তার প্রায় অর্ধশত গবেষণাপত্র প্রকাশিত হয়েছে।
নির্মূল শিবির
দ্বিতীয় বিশ্বযুদ্ধ চলাকালীন ইহুদি গণহত্যার সময় লক্ষ লক্ষ ইহুদিগণকে পরিকল্পিত ভাবে হত্যা করার উদ্দেশ্যে জার্মান নাৎসি বাহিনী কতিপয় নির্মূল শিবির ("মৃত্যু শিবির", "হত্যা কেন্দ্র" ইত্যাদি নামেও পরিচিত) নির্মাণ করে। এসব নির্মূল শিবিরে ইহুদি ছাড়াও অন্যেরা পরিকল্পিত হত্যাযজ্ঞের শিকার হয়, যেমন- পোলীয়, সোভিয়েত যুদ্ধবন্দী এবং রোমানিগণ। এসকল শিবিরের বন্দীদের হত্যার জন্য ব্যবহৃত হত বিষাক্ত গ্যাস, গ্যাস প্রয়োগের জন্যে শিবিরের স্থায়ী ব্যবস্থা থাকত নতুবা গ্যাস প্রয়োগ করা যায় এরূপ গাড়ির ব্যবস্থা থাকত। কোন কোন নাৎসি শিবির যেমন অশউইৎজ এবং মাজদানেক শিবিরসমূহ দ্বৈত উদ্দেশ্য ব্যবহৃত হত: প্রথমত এর বন্দীদের গ্যাস প্রয়োগে হত্যার উদ্দেশ্যে এবং দ্বিতীয়ত অভুক্ত অবস্থায় কঠিন কায়িক শ্রমে বাধ্য করেও বন্দীদের মৃত্যুর মুখে ঠেলে দেয়া হত।
প্রত্নভূগোল
প্রত্ন ভূগোল হলো ঐতিহাসিক ভূগোলের অধ্যয়ন; সাধারণতঃ প্রাকৃতিক ভূদৃশ্য নিয়ে আলোচনা করা হয় যেখানে। প্রত্ন ভূগোলে মানবিক পরিবেশ বা সাংস্কৃতিক পরিবেশ সংক্রান্ত অধ্যয়নও অন্তর্ভুক্ত থাকতে পারে। ভূদৃশ্যগুলির অধ্যয়নের উপর যখন বিশেষভাবে দৃষ্টিনিবন্ধ করা হয়, তখন মাঝে মাঝে প্রত্ন ভূগোলের পরিবর্তে প্রত্ন ভূমিরূপবিদ্যা শব্দটি ব্যবহৃত হয়। প্রত্ন ভূগোল এমন তথ্য দেয় যা বিভিন্ন বৈজ্ঞানিক প্রসঙ্গ বুঝার জন্য গুরুত্বপূর্ণ। উদাহরণস্বরূপ, পললবহুল অববাহিকাগুলির প্রত্ন ভৌগোলিক বিশ্লেষণ খনিজ তেল সম্পর্কিত ভূতত্ত্বের ক্ষেত্রে গুরুত্বপূর্ণ ভূমিকা পালন করে, কারণ পৃথিবী পৃষ্ঠের প্রাচীন ভূতাত্ত্বিক পরিবেশগুলি সম্পর্কিত বিভিন্ন তথ্য স্তরীভূত শিলাতে সংরক্ষিত রয়েছে। প্রত্ন ভূগোলবিদেরা বিলুপ্তপ্রায় প্রজাতির বিবর্তনীয় বিকাশের সূত্রের জন্য জীবাশ্মের সাথে যুক্ত পলল পরিবেশ নিয়েও অধ্যয়ন করে থাকে। এবং প্রত্ন ভৌগোলিক প্রমাণগুলি মহাদেশীয় প্রবাহের তত্ত্বের বিকাশে অবদান রেখেছে এবং বর্তমান ভাসমান প্লেট তত্ত্বগুলির ক্ষেত্রেও তা অব্যাহত রয়েছে, যেমনঃ প্যানগিয়া এবং পান্থলেসার মতো প্রাচীন মহাসাগরগুলির অক্ষাংশ ও অবস্থান সম্পর্কে তথ্য দেয়, ফলে প্রাগৈতিহাসিক মহাদেশ এবং মহাসাগরগুলির চিত্র পুনর্গঠনে সক্ষম হয়।
নির্মূল শিবির
বন্দীদেরকে রেলগাড়িতে করে নির্মূলের উদ্দেশ্যে এই স্থায়ী স্থাপনাসমূহে নিয়ে যাওয়া হত। এই প্রক্রিয়ার প্রথম সূচনা হয় যখন নাৎসিরা অত্যন্ত গোপনীয়তার সাথে রাসায়নিক প্রক্রিয়ায় প্রস্তুত বিষাক্ত গ্যাস প্রয়োগ করে হাসপাতালের শারীরিক ও মানসিক প্রতিবন্ধীদের নির্মূল করার উদ্যোগ নেয়, তাদের এই গোপন মানবহত্যা কর্মসূচির নাম ছিল "অ্যাকশন টি-৪"। মানবহত্যার এই প্রযুক্তিকে পরবর্তীতে আরো সমুন্নত ও সম্প্রসারিত করে যুদ্ধকালীন অপ্রস্তুত বন্দীদের ওপর প্রয়োগ করা হয়, যাদের মধ্যে অধিকাংশই ছিল ইহুদি, যারা ছিল এসকল হত্যা শিবিরে নিহত বন্দীদের শতকরা ৯০ ভাগ। "৩য় রাইখ"-এর মতে ইহুদিদের গণহত্যা ছিল ইহুদি প্রশ্নের "চূড়ান্ত সমাধান"। এ ঘটনাসমূহ একত্রে ইহুদি গণহত্যা বা হলোকাস্ট (Holocaust) নামে পরিচিত, যার কারণে ইহুদি ব্যতীত অন্যান্য আরো ১ কোটি ১০ লক্ষ মানুষ নিহত হয়।
এছাড়াও ক্রোয়েশিয়ার ক্ষমতাসীন ফ্যাসিবাদী গোষ্ঠী উস্তাসে কর্তৃকও নির্মূল শিবির স্থাপিত হয়, এই সরকারটি ছিল নাৎসিদের পুতুল সরকার বিশেষ, এবং এই শিবিরেও ১৯৪১ থেকে ১৯৪৫ সাল পর্যন্ত সার্ব, ইহুদি ও রোমানিদের হত্যা করা হয় এবং সরকারবিরোধী ক্রোয়াট ও মুসলিম বসনীয়দেরকেও এস্থানে হত্যা করা হত।
পটভূমি
১৯৩৯ সালের সেপ্টেম্বর মাসে পোল্যান্ড আক্রমণের পরে নাৎসি এস. এস. বাহিনী গোপন "অ্যাকশন টি-৪" হত্যা কর্মসূচি আরম্ভ করে, যার দ্বারা তারা পরিকল্পিত ভাবে জার্মান, অস্ট্রীয় এবং পোলিশ হাসপাতালসমূহের মানসিক ও শারীরিক প্রতিবন্ধীদের "যন্ত্রণাহীন মৃত্যু" (euthanasia)-এর ব্যবস্থা গ্রহণ করে; তাদের এই কর্মসূচির পেছনে এই মনোভাব ছিল যে, এসকল রোগীরা "বেঁচে থাকার অনুপোযুক্ত জীবনসত্ত্বা" (জার্মান: Lebensunwertes Leben), নাৎসিদের মতে যার অর্থ "যার বেঁচে থাকার অধিকার নেই"। এসকল হাসপাতালে ভর্তি রোগীদের গোপনভাবে হত্যা করে নাৎসিদের যে অভিজ্ঞতা প্রাপ্ত হয়েছিল, তাকে তারা কাজে লাগিয়েছিল ১৯৪১ সালে নির্মূল শিবিরসমূহ নির্মাণ করতে, এসকল শিবিরে দ্বারা তারা তাদের "চূড়ান্ত সমাধান" বাস্তবায়িত করতে চেয়েছিল। এসময়ের পূর্বেই অধিকৃত পোল্যান্ডের সকল ইহুদিদেরকে বিভিন্ন বেড়াজালে ঘেরা বস্তিসমূহে (ghettos) বন্দী করা হয়েছিল এবং নাৎসিদের নির্যাতন শিবিরসমূহে আটক করা হয়েছিল, তাদের সাথে অন্যান্য শ্রেণীর বন্দীরাও ছিল, যেমন রোমানি ও সোভিয়েত যুদ্ধবন্দীগণ। বিষাক্ত গ্যাস প্রয়োগে সকল ইহুদিদের নিধনের জন্যে নাৎসিদের Endlösung der Judenfrage (ইহুদি সমস্যার চূড়ান্ত সমাধান) কর্মসূচি প্রথম আরম্ভ হয়েছিল অপারেশন রাইনহার্ডের সময়,  যার সূত্রপাত হয় ১৯৪১ সালের জুন মাসে, যখন নাৎসি-সোভিয়েত যুদ্ধ পুরোদমে আরম্ভ হয়েছে। হত্যাকাণ্ডের জন্যে গ্যাস প্রয়োগ প্রযুক্তি প্রয়োগের পূর্বেও এস. এস. বাহিনী (Einsatzgruppen বাহিনী) বিভিন্ন পদ্ধতিতে তাদের হত্যাযজ্ঞ চালিয়ে থাকত। "অপারেশন বারবারোসা" সংঘটিত হবার পর এরা জার্মান মূল সেনাবাহিনী (Wehrmacht)-কে অনুসরণ করে পূর্ব ইউরোপের বিভিন্ন স্থানে কার্যক্রম পরিচালনা করে থাকত।
১৯৪২ সালের জানুয়ারি মাসে জার্মান পুলিশ অধিকর্তা রাইনহার্ড হাইনরিখের পরিচালনায় ওয়ানসি সম্মেলনে (Wannsee Conference) নাৎসিরা এই সিদ্ধান্তে উপনীত হয় যে ইউরোপের সকল ইহুদিদের নিশ্চিহ্ন করে দেয়া হবে। এই কর্মসূচির প্রশাসনের দায়দায়িত্ব দেয়া হয় এস. এস. অফিসার অ্যাডল্‌ফ আইখম্যানকে।
১৯৪১ সালের ১৩ই অক্টোবরে এস.এস. বাহিনীর সর্বাধিনায়ক হাইনরিখ হিমলার কর্তৃক লুবলিন কারাগারে নিযুক্ত পুলিশ প্রধান ওডিলো গ্লোবচ্‌নিককে হত্যাকাণ্ডের জন্য জার্মান অধিকৃত পোল্যান্ডের বেলজেকে প্রয়োজনীয় স্থাপনা নির্মাণের মৌখিক আদেশ দেয়া হয়, মস্কোর যুদ্ধ সন্নিকটে এই আশংকায় হিমলার এ আদেশ দেন। একথা উল্লেখযোগ্য যে, এই আদেশ দেয়া হয় ওয়ানসি সম্মেলনের ৩ মাস পূর্বে। তবে, ডিসেম্বর মাসেই পোল্যান্ডের লোড্‌জ নগরীর পূর্বে কুল্‌মহফ গ্রামে গ্যাস-ভ্যানসমূহ দ্বারা হত্যাকাণ্ড আরম্ভ হয়ে যায়, যার কর্তৃত্বে ছিলেন এস.এস. অফিসার হারবার্ট ল্যাঙ্গ। ১৯৪২ সালের মার্চ মাসেই বেলজেক শিবিরে হত্যাকাণ্ড শুরু হয়ে যায়, এর নেতৃত্বে থাকে জার্মান কর্মকর্তারা যারা প্রকৌশলী সংগঠন (Organisation Todt)-এর বেশে পোল্যান্ডে প্রবেশ করেছিল। ১৯৪২ সালের মাঝামাঝি অপারেশন রাইনহার্ডকে সামনে রেখে পোল্যান্ডে আরো ২টি মৃত্যু শিবির স্থাপিত হয়: সোবিবোর শিবির (১৯৪২ সালের মে মাসে স্থাপিত, কর্তৃত্ব: অফিসার ফ্রান্‌জ স্টাঙ্গল্) এবং ট্রেব্‌লিংকা শিবির (১৯৪২ সালের জুলাই মাসে স্থাপিত, কর্তা: "অ্যাকশন টি-৪" এর অফিসার ইর্মফ্রেড এবার্ল, যিনি ছিলেন এরকম হত্যা শিবিরে দায়িত্বরত একমাত্র চিকিৎসক)। ১৯৪২ সালের মার্চ মাসে অশউইৎজ্‌ শিবিরে সংযোজিত হয় অত্যাধুনিক গ্যাস প্রয়োগের ব্যবস্থা সংবলিত বাংকার। মাজদানেকে এসব বাংকার স্থাপিত হয় সেপ্টেম্বরে।
সংজ্ঞা
নাৎসিরা নির্মূল শিবির ও যুদ্ধবন্দী শিবিরসমূহকে পৃথক রাখত, যদিও "নির্মূল শিবির" (Vernichtungslager) এবং "মৃত্যু শিবির" (Todeslager) শব্দদুটি সমার্থক ছিল। দু'টি শব্দ দ্বারাই বোঝান হত গণহত্যায় ব্যবহৃত বন্দীশালাসমূহকে। "মৃত্যু শিবির"সমূহ ব্যবহৃত হত রেলগাড়ি করে নিয়ে আসা বিপুল সংখ্যক মানুষকে একত্রে হত্যা করার জন্যে। বেলজেক, সোবিবোর এবং ট্রেব্‌লিংকা শিবিরের বন্দীদের কয়েক ঘণ্টার বেশি বাঁচিয়ে রাখা হত না। রাইনহার্ড কর্মসূচির নির্মূল শিবিরসমূহ গ্লোবচ্‌নিকের প্রত্যক্ষ কর্তৃত্বে ছিল। প্রতিটি নির্মূল শিবিরে কর্মরত থাকত এস. এস. বাহিনীর শাখা ('SS-Totenkopfverbände'')-এর ২০ থেকে ৩৫ জন সদস্য এবং তাদের দোসর প্রায় একশত ট্রনিকি সহকারী সদস্য, প্রধানত সোভিয়েত ইউক্রেনের অধিবাসী, এবং প্রায় এক হাজার "সন্ডারকোমান্ডো", বা বন্দীদের মধ্যে যাদেরকে দাসবৃত্তিতে বাধ্য করা হত। জার্মান পুলিশ বাহিনী "অর্পো" এবং "শ্যুপো" ঘেটোসমূহ থেকে জোরপূর্বক ইহুদি নারী-পুরুষ এবং শিশুদের সংগ্রহ করে এসব শিবিরে "বিশেষ ব্যবস্থা গ্রহণের" জন্যে নিয়ে আসত।
জার্মানির নিজস্ব ভূখন্ডে মৃত্যু শিবির এবং বন্দী শিবিরসমূহ পৃথক ছিল, যেমন- বের্গেন শিবির, ওরানিয়েনবার্গ শিবির, রেভেন্‌সব্রুক শিবির এবং স্যাশেনহাউসেন বন্দীশালা; ২য় বিশ্বযুদ্ধের পূর্বেই, "অবাঞ্ছিত"দের হত্যা করার উদ্দেশ্যে এই শিবিরগুলো স্থাপিত হয়েছিল। ১৯৩৬ সালের মার্চ মাস থেকে নাৎসি বন্দী শিবিরসমূহ পরিচালনা করত এস. এস. বাহিনীর শাখা এস. এস. টোটেনকফারব্যান্ড (SS-Totenkopfverbände) (খুলি চিহ্নিত এস.এস.টি.ভি. সদস্যরা), ১৯৪১ সালে স্থাপিত নির্মূল শিবিরগুলোও এরাই পরিচালনা করত। ১৯৪২ সালের সেপ্টেম্বরে এস.এস. বাহিনীর একজন শরীরবিদ্যা বিশেষজ্ঞ ড. জোহান ক্রেমার এসব নির্মূল শিবিরের হত্যাযজ্ঞ প্রত্যক্ষ করে তাঁর ডায়েরীতে লিখেন: "এর তুলনায় দান্তের ইনফার্নোর কাহিনী প্রায় রম্যরচনার মত শোনায়। অশউইৎজ্ শিবিরকে তারা এমনি এমনি নির্মূল শিবির নাম দেয়নি!" ন্যুরেমবার্গের বিচারে এসব তথ্য স্পষ্ট হয়ে আসে, অ্যাডল্‌ফ আইখম্যানের ডেপুটি ডিটার উইসলিকেনিকে "নির্মূল" শিবিরসমূহের নাম সম্পর্কে প্রশ্ন করা হলে তিনি অশউইৎজ্‌ এবং মাজদানেকের নাম উল্লেখ করেন। তারপর তাকে প্রশ্ন করা হয়, "আপনি মাউটহাউসেন, ডাচাউ এবং বুকেনওয়াল্ড শিবিরগুলোকে কী বলে আখ্যায়িত করেন?", এর উত্তরে তিনি বলেন, "এগুলো স্বাভাবিক বন্দী শিবির ছিল, আইখম্যানের দৃষ্টিকোণ থেকে।"
নির্মূল শিবিরসমূহে হত্যাকাণ্ডের শিকার ছাড়াও জার্মানরা লক্ষ লক্ষ বিদেশীদের আটক করে নির্মূল শিবির সহ বিভিন্ন শিবিরে জোরপূর্বক শ্রমদান করতে বাধ্য করে, যাতে করে নির্মূল শিবিরগুলো লোকচক্ষুর আড়ালে চলে যায়। রাইখ (নাৎসি শাসন)-এর মোট শ্রমশক্তির এক-চতুর্থাংশই ছির এর বন্দীরা। অনাহার, রোগবালাই, ক্লান্তি, খুন এবং শারীরিক নির্যাতনে এসব বন্দীদের শতকরা ৭৫ ভাগই মৃত্যুবরণ করেন।
ইতিহাস
২য় বিশ্বযুদ্ধের প্রথম দিকে ইহুদিদেরকে কয়েদ শিবির এবং ঘেটোসমূহে পাঠানো হত এবং বন্দী করা হত, কিন্তু ১৯৪২ সাল থেকে তাদেরকে "পুনর্বাসনের" নাম করে নির্মূল কেন্দ্রসমূহে পাঠানো হতে থাকে। রাজনৈতিক ও ব্যবস্থাপনাগত কারণে নাৎসিদের সবচেয়ে কুখ্যাত মৃত্যু শিবিরসমূহ স্থাপিত হয় জার্মান অধিকৃত পোল্যান্ডে, যেখানে তাদের নিধনের শিকার অধিকাংশ জনগোষ্ঠীর বসবাস ছিল। নাৎসি জার্মানির দখলকৃত ইউরোপের মধ্যে পোল্যান্ডেই সর্বাধিক ইহুদির বসবাস ছিল। তাছাড়া ৩য় রাইখের যুদ্ধপূর্ব সীমান্তের বাইরে যেসমস্ত শিবির ছিল সেগুলো বেসামরিক জার্মান নাগরিকদের নজরের বাইরে রাখা সুবিধাজনক হয়।
শুধুমাত্র নির্মূলীকরণের উদ্দেশ্যে ব্যবহৃত শিবিরসমূহ
"চূড়ান্ত সমাধান"-এর প্রাথমিক পর্যায়ে দখলকৃত সোভিয়েত ইউনিয়নে এবং চেলেম্‌নো শিবিরে গ্যাস ভ্যান নির্মাণ করা হয়, যার ভেতরে বিষাক্ত গ্যাস নিঃসৃত করার ব্যবস্থা থাকত, পরে এসমস্ত ভ্যান অন্যত্র ব্যবহারের জন্যেও নিয়ে যাওয়া হয়। এস.এস. বাহিনী তাদের গোপনীয় "অ্যাকশন টি-৪" কর্মসূচি পরিচালনা কালে তারা দ্রুত মানবহত্যার যে পদ্ধতিসমূহ রপ্ত করেছিল তা তারা পরবর্তিতে কাজে লাগায়। ইহুদি গণহত্যার জন্যে দুই প্রকার পদ্ধতি অবলম্বন করা হয়।
অশউইৎজ্ শিবিরে রেলগাড়ি ভর্তি বন্দীদের হত্যার জন্যে সায়ানাইড ভিত্তিক বিষাক্ত গ্যাস জাইক্লন-বি ব্যবহৃত হত, বন্দীদেরকে "পুনর্বাসনের" ছলে রেলগাড়িতে উঠানো হত। অপারেশন রাইনহার্ডের সময় নির্মিত (১৯৪১ সালের অক্টোবর থেকে ১৯৪৩ সালের নভেম্বর এর মধ্যে) ট্রেবলিংকা, বেলজেক ও সোবিবোর শিবিরে বিপুল পরিমাণে ধোঁয়া উৎপন্ন করার জন্যে ব্যবহৃত হত অন্তর্দাহ ইঞ্জিন (Internal combustion engine)। অপারেশন রাইনহার্ডের তিনটি শিবির নির্মাণের একমাত্র উদ্দেশ্য ছিল পোল্যান্ডের ইহুদি জনগোষ্ঠীকে সম্পূর্ণ নির্মূল করা, যারা নাৎসি ঘেটোসমূহে আটক হয়েছিল। প্রথম প্রথম মৃতদেরকে বিশালাকার খননযন্ত্র (excavator)-এর সাহায্যে গণকবর দেয়া হত, পরবর্তীতে মৃতদেহসমূহ গণহারে অগ্নিকুণ্ডে নিক্ষেপ করে পুড়িয়ে ফেলা হয় যাতে গণহত্যার কোন চিহ্ন না থাকে, এই প্রক্রিয়ার নাম দেয়া হয় সোন্ডারঅ্যাকশন ১০০৫।
অশউইৎজ্-বিরকেনাউ এবং মাজদানেক শিবিরদুটি ছিল নির্মূল শিবির ও কয়েদ ঘাঁটির সংমিশ্রণ। কিন্তু চেলেম্‌নো শিবির অপারেশন রাইনহার্ডের শিবিরসমূহ নির্মিত হয়েছিল শুধুমাত্র বিপুল সংখ্যক মানুষকে (মূলতঃ ইহুদিদের) অতি দ্রুত হত্যা করার উদ্দেশ্যে, এসব শিবিরে আগমনের কয়েক ঘণ্টার মধ্যেই বন্দীদের হত্যা করা হত। এসমস্ত শিবিরসমূহ নির্মিত হয়েছিল পোলিশ রেললাইনসমূহের কাছাকাছি, যাতে শিবিরের কর্মচারীরা দ্রুত এক শিবির থেকে অন্য শিবিরে যাতায়াত করতে পারে। এই শিবিরগুলোর নকশা প্রায় অবিকল ছিল: দৈর্ঘ্য ও প্রস্থে তারা কয়েক শত মিটার হত, কর্মচারীদের থাকা এবং যন্ত্রপাতিসমূহ রাখার জন্যে অল্পকিছু দালান ছিল, হাজার হাজার বন্দী রাখার মত কোন স্থান সংকুলান ছিল না, হতভাগ্য বন্দীদের রেলগাড়ির কামরাগুলোতে ঠাসাঠাসি করে ঢোকানো হত। বন্দীরা শিবিরে পৌঁছানোর পর নাৎসিরা তাদের সাথে ছলনা করত, তাদের বলা হত এটি একটি অস্থায়ী যাত্রাবিরতি, এবং শীঘ্রই তারা জার্মান কয়েদ ঘাঁটিতে রওনা দেয়ার জন্যে পূর্বদিকে যাত্রা শুরু করবে। শক্তিশালী দেখে কয়েকজন বন্দীকে বাছাই করা হত, তাদেরকে সাথে সাথে হত্যা করা হত না, বরং তাদেরকে জোরপূর্বক "সোন্ডারকমান্ডো" নামক শ্রমিক দলে ভেড়ানো হত। অতঃপর তাদেরকে দিয়ে নিহত বন্দীদের মৃতদেহসমূহ গ্যাস প্রকোষ্ঠ থেকে সরিয়ে সেগুলো পোড়ানো হত।
একই সাথে বন্দীশালা ও নির্মূল শিবির হিসেবে ব্যবহৃত শিবিরসমূহ
যুগোস্লাভিয়ায় নাৎসি বাহিনী কর্তৃক পরিচালিত সাজমিস্তে বন্দীশালায় ১৯৪২ সালের মার্চ থেকে জুন পর্যন্ত এরূপ একটি গ্যাস-গাড়ি ব্যবহারের জন্যে প্রস্তুত থাকে। গণহারে হত্যাকাণ্ড সম্পন্ন হলে গাড়িটি বার্লিনে ফেরত পাঠানো হয়। ভ্যানগাড়িটি মেরামত করে এরপর ম্যালি ট্রস্টনেট্‌স শিবিরে পাঠানো হয় সেখানে ব্যবহারের জন্যে। তৎকালীণ অধিকৃত পোল্যান্ডের লেভিভ নগরীর নিকটস্থ জানোস্কা বন্দী শিবিরে বন্দীদেরকে একটি প্রক্রিয়ায় বাছাই করা হত। কিছু বন্দীদের মৃত্যুর আগে কয়েদ খাটানোর জন্যে বাঁচিয়ে রাখা হত। অন্যদেরকে হয় হত্যার উদ্দেশ্যে বেলজেক শিবিরে পাঠানো হত অথবা শিবিরের পেছনে পাহাড়ি ঢালে (পিয়স্কি পাহাড়ে) নিয়ে গুলি করে হত্যা করা হত। ওয়ারস' বন্দী শিবিরটি ছিল কয়েকটি জার্মান বন্দীশালার সমষ্টি, সম্ভবত এদের মধ্যে একটি ছিল নির্মূল শিবির, যার অবস্থান ছিল জার্মান অধিকৃত ওয়ারস' নগরীতে। এই শিবিরটির সংক্রান্ত খুঁটিনাটি তথ্য নিয়ে বিতর্ক রয়েছে এবং এটি ঐতিহাসিক গবেষণার বিষয়।
গণহত্যার অন্যান্য পদ্ধতিসমূহ
নাৎসি জার্মানি এবং ফ্যাসিবাদী ইতালির সহায়তায় ১৯৪১ সালের ১০ই এপ্রিল সংগঠিত হয় "স্বাধীন ক্রোয়েশিয়া রাষ্ট্র" (Independent State of Croatia), এবং তারাও নাৎসিদের অনুরূপ বর্ণবাদী ও রাজনৈতিক নীতি গ্রহণ করে। ফ্যাসিবাদী উস্তাসে সরকার কর্তৃক কয়েকটি হত্যা শিবির স্থাপিত হয়, যা নাৎসিদের "ইহুদি সমস্যার" "চূড়ান্ত সমাধান" বাস্তবায়নে সহায়তা করে, এসব শিবির রোমানি ও সরকারবিরোধীদের নির্মূল করতে ব্যবহার করা হয়। তবে এসকল শিবিরের মূল উদ্দেশ্য ছিল ক্রোয়েশিয়ায় অবস্থানরত সার্ব জনগোষ্ঠীকে নিশ্চিহ্ন করা। সার্বদের প্রতি এই ফ্যাসিবাদী সরকার যে নির্মম আচরণ করেছিল তা জার্মানদের পর্যন্ত অভিভূত করে।
ক্রোয়েশিয়ার গসপিচ নগরী থেকে ২০ কি.মি. দূরে একটি জনমানবহীন স্থানে নির্মিত হয় জাদোভ্‌নো বন্দী শিবির। এই শিবিরে ১৯৪১ সালের মে থেকে আগস্ট মাস পর্যন্ত টানা ১২২ দিন হাজার হাজার ইহুদি ও সার্বদের আটক রাখা হয়। বহু বন্দীকে নিকটস্থ গভীর খাদে ধাক্কা দিয়ে ফেলে হত্যা করা হয়।
পরে জাদোভ্‌নো শিবিরের পরিবর্তে জাসেনোভাক বন্দী শিবিরটি ব্যবহৃত হয়, যা আবার ৫টি উপশিবিরে বিভক্ত ছিল। জাসেনোভাক শিবিরে আগত বহু বন্দীদেরকে হত্যার উদ্দেশ্যে নিয়ে আসা হত। বন্দীদের শাস্তির মেয়াদের ওপর ভিত্তি করে তাদেরকে হত্যা করা হত। শক্তসামর্থ্য বন্দী, যাদের শাস্তির মেয়াদ তিন বছরের কম, তাদেরকে বাঁচিয়ে রাখা হত। যেসকল বন্দীদের শাস্তির মেয়াদ তিন বছরের ঊর্ধ্বে, তারা শক্তসামর্থ্য হলেও তাদের হত্যা করা হত। কখনো কখনো নাৎসিদের ন্যায় নিয়মতান্ত্রিক পদ্ধতিতে গণহত্যা পরিচালিত হত। কখনো কখনো বন্দীদেরকে মুগুর দ্বারা প্রহার করে কিংবা কৃষিকাজে ব্যবহৃত ছুরি দ্বারা কুপিয়ে হত্যা করা হত, কোন কোন বন্দীদেরকে ঠেলে সাভা নদীর খাদের প্রান্ত থেকে নিক্ষেপ করা হত।
গণহত্যার প্রক্রিয়াসমূহ
হাইনরিখ হিমলার ১৯৪১ সালে মিনস্ক নগরীর উপকণ্ঠে গুলি করে গণহত্যা পরিদর্শন করতে আসেন। এসময় দায়িত্বপ্রাপ্ত অফিসার তাকে বলেন এ প্রকারের গুলি করে হত্যাকাণ্ডে যারা বন্দুকের ঘোড়া চাপছে তারা মানসিকভাবে প্রভাবিত হচ্ছে। তাই হিমলারের গণহত্যা পরিচালনার অপর কোন প্রক্রিয়া উদ্ভাবনের কথা উপলব্ধি হয়। যুদ্ধের পরে অশউইৎজ্ এর একজন অধিনায়ক রুডল্‌ফ হোস-এর ডায়েরিতে তিনি লেখেন যে, মানসিকভাবে "রক্তের মাঝে সাঁতার কাটা আর সহ্য হচ্ছে না।" নির্মূল শিবিরসমূহে নিযুক্ত জার্মান কর্মকর্তাগণ(Einsatzkommando)-এর অনেকেই পরবর্তী সময়ে উন্মাদ হয়ে পড়েন এবং অনেকে আত্মহত্যা করেন।
প্রতিটি নির্মূল শিবির ভিন্ন ভিন্ন কায়দায় পরিচালিত হলেও প্রত্যেকটিতে দ্রুত এবং কার্যকরভাবে গণহত্যা সংঘটিত করার ব্যবস্থা ছিল। ১৯৪১ সালের আগস্ট মাসে হোস একটি আনুষ্ঠানিক ভ্রমণে গমন করলে তার স্থলাভিষিক্ত কর্মকর্তা কার্ল ফ্রিত্জ একটি নতুন পদ্ধতি পরীক্ষা করে দেখেন। অশউইত্জ কারাগারে ছারপোকায় আক্রান্ত পোশাকসমূহ দানাদার প্রুসিক এসিড দ্বারা ধৌত করে ছারপোকা নিধন করা হত। এই দানাদার স্ফটিকসমূহ ক্রয় করা হত ''আই.জি. ফ্যার্বেন কেমিক্যাল কোম্পানী'' থেকে। এই পণ্যের বাণিজ্যিক নাম ছিল জাইক্লন-বি। এই জাইক্লন-বি স্ফটিক তার পাত্র থেকে বের করা হলে তা বাতাসে বিষাক্ত সায়ানাইড গ্যাস ছড়াত। কার্ল ফ্রিত্জ এই জাইক্লন-বি এর প্রতিক্রিয়া সোভিয়েত যুদ্ধবন্দীদের ওপর প্রয়োগ করে, এ পরীক্ষার জন্য বন্দীদের মাটির নিচের একটি বদ্ধ কক্ষে আটক করা হয়। হোস তার ভ্রমণ থেকে এই গ্যাসটির কার্যকারিতার কথা শুনে অভিভূত হন এবং এর পর থেকে মৃত্যু শিবিরটিতে এই পদ্ধতিতেই হত্যাকাণ্ড চালানো হয়, মাজদানেক শিবিরেও এই পদ্ধতি গৃহীত হয়। গ্যাস প্রয়োগ ছাড়াও শিবির রক্ষীরা বন্দীদের গুলি করে, উপবাস করিয়ে, নির্যাতন করে ইত্যাদি উপায়ে হত্যা করে থাকত।
কর্ডাল গ্রাফ
thumb|220px|একটি সাইকেল (কালো) এবং দুটি কর্ড (সবুজ)। এই অংশের জন্য গ্রাফটি কর্ডাল গ্রাফ, কিন্তু একটি সবুজ এজ বাদ দিলে এটি নন-কর্ডাল গ্রাফে পরিনত হবে। আসলে অন্য সবুজ এজ ও তিনটি কালো এজ মিলে চার দৈর্ঘ্যের একটি সাইকেল উৎপন্ন করবে যার কোন কর্ড নেই গণিতের একটি বিভাগ গ্রাফ তত্ত্বে, একটি গ্রাফ কর্ডাল হবে যদি এর প্রতিটি চার বা ততোধিক নোডের সাইকেলের একটি কর্ড থাকে। কর্ড হচ্ছে আসলে একটি এজ, যেটি এমন দুটি নোডকে যুক্ত করে যারা সাইকেলের মধ্যে পার্শ্ববর্তী নোড নয়। অন্যভাবে বলা যায়, যে গ্রাফের যে কোন ইনডিউসড সাইকেলে তিনটির বেশি নোড থাকে না সেটিই কর্ডাল গ্রাফ। কর্ডাল গ্রাফ পারফেক্ট গ্রাফের একটি সাবসেট। তাদেরকে ট্রায়াঙ্গুলেটেড গ্রাফও বলা হয়।
নির্মূল শিবির
গ্যাস প্রয়োগ
ওয়াফেস এস.এস. বাহিনীর পরিষ্কার-পরিচ্ছন্নতা সংস্থার কর্মকর্তা (Obersturmführer) কার্ট গারস্টেইন একজন সুইডিশ কুটনীতিবিদকে মৃত্যু শিবিরে যুদ্ধকালীন তার জীবন সম্পর্কে বলেন, ১৯৪২ সালের ১৯ আগস্ট তারিখে তিনি প্রথম বেলজেক নির্মূল শিবিরে আগমন করেন (যেখানে কার্বন মনো-অক্সাইড গ্যাস প্রকোষ্ঠ ছিল)। এর পর তাকে একটি রেলগাড়ির ৪৫টি বগি থেকে ৬,৭০০ জন ইহুদিদের নামাতে দেখেন, যাদের অনেকেই ছিল মৃত। জীবিতদের উলঙ্গ অবস্থায় গ্যাস প্রকোষ্ঠে হাঁটিয়ে নিয়ে যাওয়া হয়, যেখানে: "এস.এস. কর্মকর্তা (Unterscharführer) হ্যাকেনবোল্ট ইঞ্জিনটি চালু করার সচেষ্ট প্রয়াস চালাচ্ছেন। কিন্তু তা চালু হচ্ছে না। ক্যাপ্টেন উইর্থ এগিয়ে এলেন। আমি দেখতে পেলেন তিনি বেশ ভীত, কারণ আমি একটি বিপর্যয়কে সাক্ষ্য করছি। হ্যাঁ, আমি এসবই দেখছি এবং অপেক্ষা করছি। আমার থামা-ঘড়ি দেখাচ্ছে, ৫০ মিনিট, ৭০ মিনিট, কিন্তু ডিসেল ইঞ্জিন চালু হচ্ছে না। গ্যাস প্রকোষ্ঠের ভেতরে লোকজন দাঁড়িয়ে আছে। কিন্তু কাজ হচ্ছে না। অনেকে কাঁদছে, "সিনাগগে যেমনটা হয়", বললেন প্রফেসর ফ্যানেস্টীল, তাঁর চোখজোড়া কাঠের দরজার জানলায় সেঁটে আছে। রাগন্বিত হয়ে ক্যাপ্টেন উইর্থ হ্যাকেনবোল্টের সহকারী ইউক্রেনীয় ট্রনিকি সদস্যটির মুখের ওপর ধমক দিয়ে যাচ্ছেন, বারো, তেরো বার। দুই ঘণ্টা ৪৯ মিনিট পর -থামাঘড়ি অনুসারে- ডিজেল ইঞ্জিন চালু হয়ে উঠল। এই পুরো সময়টিতে প্রকোষ্ঠে ঠাসাঠাসি করে থাকা মানুষগুলো জীবিত রইল, ৪ গুণন ৭৫০ জন মানুষ, ৪ গুণন ৪৫ ঘনমিটার আয়তনে। আরো ২৫ মিনিট কেটে গেল। অনেকেই এতক্ষণে মারা পড়েছে, জানলা দিয়ে তা দেখা যাচ্ছে, একটি বৈদ্যুতিক বাতি কয়েক মুহূর্তের জন্য কক্ষটিকে আলোকিত করছিল। ২৮ মিনিট অতিক্রম করার পর শুধু অল্প কিছু সংখ্যক জীবিত ছিল। অবশেষে ৩২ মিনিট পেরোবার পর সকলেই মৃত্যুবরণ করল। দন্তবিশেষজ্ঞরা এরপর মৃতদের বাধাই করা সোনার দাঁত, দাঁত বন্ধনী, দাঁতের টুপি ইত্যাদি খুলে নিতে লাগল। তাদের মধ্যে দাঁড়িয়ে রইলেন ক্যাপ্টেন উইর্থ। তাকে বেশ পুলকিত দেখাচ্ছিল, তিনি আমাকে কৌটাভর্তি নকল দাঁত দেখিয়ে বললেন, "দেখুন, এই সোনার ওজন কত নিজেই তুলে দেখুন! এটা শুধু গতকাল আর পরশুর সংগ্রহ। আপনি চিন্তাও করতে পারবেন না প্রতিদিন আমরা কি খুঁজে পাই- ডলার, হীরা, সোনা। আপনি নিজেই দেখবেন!" — কার্ট গারস্টেইন"
অশউইত্জ শিবির অধিনায়ক রুডল্‌ফ হোস বলেন, যখন জাইক্লন-বি বড়িসমূহ ইহুদিদের ওপর প্রথমবার ব্যবহৃত হচ্ছিল, তাদের অনেকে সন্দেহ করেছিল যে তাদের হত্যা করা হতে যাচ্ছে, যদিও তাদের এই বলে ধোঁকা দেয়া হয় যে তাদেরকে উকুনমুক্ত করার জন্যে নিয়ে যাওয়া হচ্ছে এবং এর পরে তারা আবার শিবিরে ফিরে আসবে। এ কারণে নাৎসিরা অন্যদের সতর্ক করে দিতে পারে- এমন "আশংকাজনক ব্যক্তিদের" ভিড়ের মধ্য থেকে সরিয়ে ফেলে। তারা এই আশংকা করে যে এসকল ব্যক্তি অন্য যারা ধোঁকার শিকার হয়েছে তাদেরকে সতর্ক করে বন্দীদের মাঝে বিদ্রোহের সূচনা করবে। এই "আশংকাজনক ব্যক্তি"দেরকে অন্যদের দৃষ্টির আড়ালে নিয়ে নিশ্চুপে হত্যা করা হয়।
নির্মূলীকরণ প্রক্রিয়ায় বন্দীদের একটি বিশেষ অংশ "সোন্ডারকোমান্ডো"(Sonderkommando)-কে কাজে লাগানো হত; তারা ইহুদিদের নগ্ন হয়ে নির্ভয়ে কক্ষসমূহে প্রবেশ করতে উৎসাহিত করত। বন্দীদের সাথে তারা গ্যাস কক্ষে প্রবেশ করত যেগুলো গোসলখানার মত সাজানো থাকত (অকেজো পানির নল, ঝর্ণা, টাইলযুক্ত দেয়াল ইত্যাদি লাগানো থাকত); এবং কক্ষসমূহের দরজা বন্ধ করার ঠিক আগ পর্যন্ত তারা বন্দীদের সাথে থাকত। এই গোসলখানার ছলটি যাতে শান্তশিষ্টভাবে সম্পন্ন করা যায় তা নিশ্চিত করতে কক্ষের দরজায় একজন এস.এস. সদস্য দাঁড়িয়ে থাকত। সোন্ডারকোমান্ডোরা অন্য বন্দীদেরকে শিবিরের ভেতর তাদের নির্ঝঞ্ঝাট জীবনের মিথ্যা কাহিনী শুনাত যাতে তারা আশ্বস্ত হয় এবং এভাবে ছলে-বলে-কৌশলে বন্দীদেরকে গ্যাস প্রকোষ্ঠে ঢোকানো হত, এমনকি তারা বৃদ্ধ ও শিশুদেরকেও একইভাবে বিবস্ত্র হতে নির্দেশ দিত।
তদুপরি বন্দীদেরকে মিথ্যা আশ্বাস দেয়ার জন্যে "সোন্ডারকোমান্ডো"রা তাদের সাথে তাদের বন্ধু ও পরিবার সম্পর্কে গল্পগুজব চালিয়ে যেত, যারা তাদের পূর্বে এসব শিবিরে আগমন করেছিল। বন্দীদের মধ্যে অনেক মায়েরা তাদের সন্তানদেরকে কাপড়ের নিচে লুকিয়ে রাখত এই ভয়ে যে, গোসলখানায় ব্যবহৃত এই "উকুননাশক" পদার্থ তাদের ক্ষতি করতে পারে। শিবির অধিনায়ক হোস এই বর্ণনা দেন যে, "বিশেষ দায়িত্বপ্রাপ্ত দলের সদস্যরা এদিকে বিশেষ খেয়াল রাখত", যেন মায়েরা তাদের সন্তানদের সহ "গোসলখানা" কক্ষে প্রবেশ করে। এমনকি "সোন্ডারকোমান্ডো"রা কিছুটা বয়স্ক এমন শিশুদের সান্ত্বনা দিত যাতে তারা বিবস্ত্র হবার সময় ভীত না হয়ে পড়ে।
এতদসত্ত্বেও সব বন্দী এসব মনস্তাত্ত্বিক প্রতারণায় প্রতারিত হত না; অধিনায়ক হোস ইহুদিদের মধ্যে এমন ব্যক্তিদের কথা বলেন যারা "ধারণা করতে পেরেছিল অথবা জানত তাদের কী পরিণতি হতে যাচ্ছে, তবুও তারা তাদের সন্তানদের সাথে ঠাট্টাচ্ছলে কথা বলে এবং সান্ত্বনা দেয়, যদিও তাদের নিজেদের চোখে আতঙ্ক ও মৃত্যুভয় প্রস্ফুটিত হয়।" কিছু নারীগণ "বিবস্ত্র হবার সময় বিকটস্বরে বিলাপ করতে থাকে, কেউ কেউ মাথার চুল ছিঁড়তে থাকে অথবা উদ্ভ্রান্তের মত চিত্কার করতে থাকে; "সোন্ডারকমান্ডো" সদস্যরা সাথে সাথে তাদেরকে বাইরে নিয়ে যায় এবং গুলি করে হত্যা করে। এমতাবস্থায় কেউ কেউ গ্যাস প্রকোষ্ঠের দ্বারপ্রান্তে এসে "তাদের নিজেদের জীবন বাঁচাতে তাদের সমাজের লুকিয়ে থাকা সদস্যদের পরিচয় ফাঁস করে দিতে থাকে।"
বন্দীদের গ্যাস কক্ষে প্রবেশ করিয়ে এর দরজা সেঁটে আটকিয়ে দেয়া হয়, অতঃপর জাইক্লন-বি এর বড়ি ছাদে অবস্থিত কিছু বিশেষ ছিদ্রপথে কক্ষের ভেতর ফেলে দেয়া হয়। নিয়ম ছিল যে, ছিদ্রপথে গ্যাস নিঃসরণ এবং পরবর্তীতে মরদেহ লুন্ঠনসহ সব কর্মকাণ্ড তত্বাবধান করবেন শিবিরের অধিনায়ক। হোস আরো উল্লেখ করেন যে, গ্যাস প্রয়োগে নিহতদের মরদেহে "কোন খিঁচুনিজাতীয় প্রভাব দেখা যেত না"; অশউইত্জ এর চিকিত্সকগণ এর এই ব্যাখ্যা দেন যে জাইক্লন-বি গ্যাস "ফুসফুসকে অবশ করে দেয়", যা ভুক্তভোগীর দেহে খিঁচুনি শুরু হবার পূর্বেই তার মৃত্যু ঘটিয়ে থাকে।
রাজনৈতিক প্রশিক্ষণের অংশ হিসেবে উচ্চপদস্থ নাৎসি নেতা এবং এস.এস. কর্মকর্তাদেরকে অশউইত্জ্-বিরকেনাউ শিবিরের গ্যাস প্রয়োগে হত্যাকাণ্ড পর্যবেক্ষণের জন্যে পাঠানো হত; হোস বলেন, "এ ঘটনা প্রত্যক্ষ করে সবাই অভিভূত হয়ে পড়ে। যারা এসমস্ত নির্মূল শিবিরের গুরুত্বের পক্ষে জোর গলায় কথা বলত, তারাও এই 'ইহুদি সমস্যার চূড়ান্ত সমাধান' চাক্ষুষ প্রত্যক্ষ করার পর চুপ হয়ে যায়।" যদিও অশউইত্জ্ শিবিরের অধিনায়ক রুডল্‌ফ হোস এই গণহত্যার পক্ষে এই বলে অবস্থান নেন যে- হিটলারের নির্দেশ তিনি দৃঢ় সংকল্পের সাথে পালন করছেন, তিনি বুঝতে পারেন যে, "অ্যাডল্‌ফ আইখম্যানের মত জাঁদরেল মানুষও আমার দায়িত্ব নিজের কাঁধে নিতে চেতেন না।"
মৃতদেহ অপসারণ
গ্যাস প্রয়োগে হত্যাকাণ্ড শেষে "সোন্ডারকোমান্ডো" সদস্যরা গ্যাস প্রকোষ্ঠগুলি থেকে মরদেহসমূহ সরিয়ে ফেলে, কোন স্বর্ণের দাঁত থাকলে সেগুলো খুলে নেয়া হয়। প্রথমদিকে মরদেহ গুলোকে গণকবর দেয়া হত, কিন্তু পরবর্তীতে "সোন্ডারঅ্যাকশন ১০০৫" কর্মসূচি চলাকালে রাইনহার্ডের অন্তর্ভুক্ত শিবিরসমূহে মরদেহ দাহন করা হয়।
"সোন্ডারকোমান্ডো" সদস্যদের দায়িত্ব ছিল অগ্নিকুন্ডে মরদেহসমূহ পোড়ানো, আগুন তাতিয়ে দেয়া, মরদেহের অতিরিক্ত চর্বি অপসারণ এবং "জলন্ত মরদেহের পাহাড়কে উল্টে দেয়া যাতে বায়ুপ্রবাহে আগুনের শিখা আরো জ্বলে ওঠে", অধিনায়ক হোস পোল্যান্ডের জেলখানায় বসে তার স্মৃতিকথায় এমনটাই বর্ণনা দেন। বন্দীদের এই তথাকথিত "বিশেষ বিভাগের" কর্মতত্পরতা দেখে তিনি বিস্মিত হন, কারণ এই কর্মীরা জানত যে তাদের শেষ পরিণতিও এরূপই হবে। ল্যাজারেট হত্যাকেন্দ্র এ কর্মীরা অসুস্থ বন্দীদের এমনভাবে ধরে রাখত যেন তাদের গুলি করার সময় তারা বন্দুকের নল না দেখতে পারে। এসব কর্মীদের কাজের ধরন দেখে মনে হত "তারা যেন বন্দী নয় বরং তারাই হত্যাকারী", হোসের লেখনী মতে। তিনি আরো লেখেন যে, "এমনকি যখন তারা গণকবরে থাকা অর্ধগলিত লাশসমূহ পোড়ানোর মত ভয়ানক নোংরা কাজের সময়ও" এই কর্মীরা আহার ও ধূমপান করত। কখনো কখনো তারা তাদেরই কোন আত্মীয়ের মরদেহের সম্মুখীন হত, অথবা তাদেরকে গ্যাস কক্ষে প্রবেশ করতে দেখত। হোস আখ্যা দেন, নিশ্চয়ই এসমস্ত ঘটনা তাদেরকে নাড়া দিত, কিন্তু "কোন কিছু করেই কোন লাভ হবে না" এরূপ চিন্তা তাদের মাথায় প্রোথিত হয়ে গিয়েছিল। এরূপ একজন "সোন্ডারকোমান্ডো" তার স্ত্রীর মরদেহ খুঁজে পায়, তারপরেও সে মরদেহ টেনে নেয়ার কাজে ফিরে যায় যেন "কিছুই ঘটে নি।"
অশউইত্জ্ শিবিরে মরদেহসমূহ বৃহদাকার দাহনকক্ষে পোড়ানো হত এবং এর ছাইসমূহ মাটিতে পুঁতে দেয়া হত, ছড়িয়ে দেয়া হত কিংবা নদীতে নিক্ষিপ্ত হত। সোবিবোর, ট্রেবলিংকা, বেলজেক ও চেলেম্‌নো শিবিরে মরদেহ পোড়ানো হত বিশাল অগ্নিকুন্ডে। অশউইত্জ্-বিরকেনাউ শিবিরের হত্যাকাণ্ডকে একপ্রকার শিল্পায়িত রূপ দেয়া হয়, এস্থানে তিনটি দালান নির্মিত হয়, প্রতিটিতে একটি দাহনকক্ষ থাকত এবং এগুলো নকশা করা হয় "জে.এ. টফ এন্ড সোনি" প্রকৌশলী সংস্থার বিশেষজ্ঞদের দ্বারা। ২৪ ঘণ্টা এই দাহনকক্ষগুলোতে মরদেহ পোড়ানো অব্যাহত থাকত, তবে মরদেহের সংখ্যা এতই বেশি ছিল যে এত ব্যবস্থাপনার পরেও সেগুলো দাহনকক্ষে সংকুলান হত না, অতিরিক্ত মরদেহ বাইরে অগ্নিকুন্ডে পোড়ানো হত।
উস্তাসে শিবিরসমূহ
যুক্তরাষ্ট্রের ওয়াশিংটন ডি.সি.তে অবস্থিত "যু্ক্তরাষ্ট্র ইহুদি গণহত্যা স্মৃতি জাদুঘর" (United States Holocaust Memorial Museum)-এর হিসাবমতে ফ্যাসিবাদী "উস্তাসা" গোষ্ঠীর শাসনামলে ক্রোয়েশিয়ার জ্যাসেনোভাক নির্মূল শিবিরে ১৯৪১ থেকে ১৯৪৫ সালের মধ্যে প্রায় ৭৭,০০০ থেকে ৯৯,০০০ বন্দীকে হত্যা করা হয়। জ্যাসেনোভাক স্মৃতিস্তম্ভেও অনুরূপ সংখ্যা দেয়া আছে, সেখানে নিহতের সংখ্যা বলা হয়েছে ৮০,০০০ থেকে ১ লক্ষ। "নাৎসিদের দোসর" ("Nazi Collaborators") নামক একটি টেলিভিশন প্রামাণ্যচিত্রে তৎকালীন ক্রোয়েশিয়ার ফ্যাসিবাদী নেতা ডিংকো সাকিচ্-এর অপরাধসমূহের বর্ণনা দেয়া হয়েছে, এ প্রামাণ্যচিত্রের মতে জ্যাসেনোভাক শিবিরে ৩ লক্ষাধিক বন্দীকে হত্যা করা হয়েছিল। হত্যাকাণ্ডে ব্যবহৃত হয় জাইক্লন-বি গ্যাস যেগুলো প্রয়োগের জন্য গ্যাস সিলিন্ডার বিশিষ্ট ভ্যানগাড়ি ও পরবর্তীতে গ্যাস-কক্ষ নির্মাণ করা হয়। জ্যাসেনোভাকের কারারক্ষীদের বিরুদ্ধে অভিযোগ রয়েছে যে তারা অনেক বন্দীকে জীবিত অবস্থায় দাহন চুল্লীতে নিক্ষেপ করত। জার্মান শিবির সমূহ থেকে ক্রোয়েশিয়ার এসব উস্তাসে শিবিরের পার্থক্য ছিল যে এখানে গ্যাস কক্ষের পাশাপাশি হস্তচালিত উপায়ে গণহত্যা চালানো হত। এর মধ্যে রয়েছে মুগুর, কৃষিকাজে ব্যবহৃত ছুরি ইত্যাদি দ্বারা বন্দীদের হত্যা করা হত এ প্রকারে হত্যার সময় বন্দীদের অনেক সময় জীবিত অবস্থাতেই পার্শ্ববর্তী সাভা নদীর খাদে নিক্ষেপ করা হত।
জাদোভ্‌নো নির্মূল শিবিরে নিহতের সংখ্যা ধারণা করা হয় ১০,০০০ থেকে ৭২,০০০ পর্যন্ত যা সংঘটিত হয় ১২২ দিনের মধ্যে (১৯৪১ সালের মে থেকে আগস্ট মাসের মধ্যে)। জাদোভ্‌নো শিবিরে সাধারণতঃ ভুক্তভোগীদেরকে এক সারিতে দাঁড় করানো হত, সারির প্রথম কয়েকজনকে রাইফেলের বাট বা অন্য কোন অস্ত্র দিয়ে আঘাত করে হত্যা করা হত। অতঃপর সারিভর্তি বন্দীদের খাদে নিক্ষেপ করা হত। এরপরও যারা বেঁচে থাকত তাদের হত্যা করার জন্যে খাদে গ্রেনেড নিক্ষেপ করা হত। এরপর লাশের স্তুপে কুকুর লেলিয়ে দেয়া হত যাতে তারা মৃতদেহ ও যারা তখনো জীবিত ছিল তাদের ভক্ষণ করতে পারে। অনেক বন্দীকে মেশিনগান দ্বারা গুলি চালিয়ে হত্যা করা হত, অনেককে আবার ছুরিকাঘাতে অথবা ভোঁতা অস্ত্র দিয়ে প্রহার করে হত্যা করা হত।
নিহতের সংখ্যা
নিম্নলিখিত তালিকাভুক্ত নাৎসি নির্মূল শিবিরসমূহে হত্যাকাণ্ডের শিকার ব্যক্তির মোট সংখ্যা ৩০ লক্ষাধিক বলে ধারণা করা হয়:
শিবিরসমূহকে ধ্বংস করে ধামাচাপা দেয়ার প্রচেষ্টা
এসমস্ত নির্মূল শিবিরে হত্যাকাণ্ডের চিহ্ন সম্পূর্ণ বা আংশিকভাবে লুকায়িত করার জন্যে নাৎসি বাহিনী ব্যপক প্রচেষ্টা চালায়। গণহত্যায় ব্যবহৃত প্রক্রিয়া এবং নিহতদের দেহাবশেষ সমেত সমস্ত প্রমাণ ধামাচাপা দেয়ার চেষ্টা করা হয়। গোপনীয় "সোন্ডারঅ্যাকশন ১০০৫" কর্মসূচির ফলে বন্দী শ্রমিকদের দ্বারা শিবিরগুলো ভেঙে ফেলার প্রয়াস চালানো হয়, সমস্ত নথিপত্র ধ্বংস করা হয়, গণকবরগুলো খনন করে দেহাবশেষ সরিয়ে ফেলা হয়। কিছু কিছু নির্মূল শিবিরের প্রমাণাদি সরিয়ে ফেলার আগেই সেখানে সোভিয়েত বাহিনীর সৈন্যেরা সেগুলো উদ্ধার করে, যাদের নথিভুক্তকরণ নীতি এবং অকপটতা তাদের পশ্চিমা মিত্ররাষ্ট্রসমূহের থেকে ভিন্ন ধাঁচের ছিল।
এছাড়া "অপারেশন ব্যাগরেশন"-এর সময় সোভিয়েত লাল ফৌজের অতিদ্রুত অগ্রসর হবার কারণে তারা মাজদানেক শিবিরটি প্রায় অক্ষত অবস্থায় উদ্ধার করতে সক্ষম হয়।
স্মৃতিচারণ
যুদ্ধপরবর্তী সময়ে স্বাধীন পোল্যান্ড প্রজাতন্ত্র তাদের মৃতদের স্মরণে নির্মূল শিবিরসমূহের স্থানে স্মৃতিস্তম্ভ নির্মাণ করে। এসব স্মৃতিস্তম্ভে নাৎসি বাহিনীর গণহত্যার শিকার ব্যক্তিবর্গের আঞ্চলিক, ধার্মিক ও জাতীয় পরিচয় তুলে ধরা হয়। গত কয়েক দশক ধরে নির্মূল শিবিরের স্থানসমূহ জনসাধারণের পরিদর্শনের জন্যে উন্মুক্ত রয়েছে। সারা বিশ্ব থেকে পর্যটকগণ এই ঐতিহাসিক নিদর্শনটি পরিদর্শন করতে আসেন, বিশেষ করে সর্বাপেক্ষা কুখ্যাত শিবির অসউইত্জ্ শিবিরটি অনেকে দেখতে আসেন, যা পোল্যান্ডের অস্‌উইচিম শহরের নিকটে অবস্থিত। ১৯৯০ সালের দিকে ইহুদি গণহত্যাবিষয়ক সংগঠনগুলো পোলিশ ক্যাথলিক সংগঠনের সাথে বিতর্কে লিপ্ত হয় যে, "অশউইত্জ্ এর মত নাৎসি হত্যা শিবিরগুলোতে কোন ধর্মীয় চিহ্ন ব্যবহার করা সমীচীন?", তারা অশউইত্জ্-১ এ খ্রীষ্টান স্মারকচিহ্ন হিসেবে ক্রুশ স্থাপনের বিরোধিতা করে যেখানে প্রধানত পোলগনকে হত্যা করা হয়। ইহুদিদেরকে মূলতঃ হত্যা করা হয় অশউইত্জ্-২ বিরকেনাউ শিবিরে।
১৯৮৮ সাল থেকে পোল্যান্ডে "জীবিতদের হন্টন" বা "March of the Living" নামে একটি প্রদর্শনী যাত্রার আয়োজন করা হয়ে আসছে, যেখানে এস্তোনিয়া, নিউজিল্যান্ড, পানামা, তুরস্ক প্রভৃতিসহ বিভিন্ন দেশের জনসাধারণ হাঁটায় অংশ নেন।
হত্যা শিবির ও গণহত্যা অস্বীকার
ইহুদি গণহত্যা অস্বীকারকারী বা ঐতিহাসিক অস্বীকারকারীগণ (negationists) হল এমন ব্যক্তিবর্গ কিংবা সংস্থা যাদের দাবি ইহুদি গণহত্যা আদৌ সংঘটিত হয়নি, অথবা সংঘটিত হলেও ঐতিহাসিক বর্ণনায় যেভাবে উল্লেখ করা আছে তা ঐ পদ্ধতিতে এবং ঐ পরিসরে সংঘটিত হয়নি।
নির্মূল শিবিরসমূহ নিয়ে গবেষণা একটি দুঃসাধ্য বিষয় কেননা যুদ্ধের শেষ পর্যায় নাৎসি ও এস.এস. বাহিনী সকল নির্মূল শিবিরে গণহত্যার প্রমাণাদি ধ্বংস করার ব্যপক প্রয়াস চালায়। নির্মূল শিবিরসমূহের অস্তিত্বের প্রমাণ পাওয়া যায় এর বেঁচে যাওয়া বন্দী এবং আটককৃত হত্যাকারীদের সাক্ষ্য থেকে, এছাড়াও বাস্তব প্রমাণ মেলে অবশিষ্ট শিবিরসমূহ ও অন্যান্য উপাদানসমূহ থেকে। তদুপরি নাৎসিদের তোলা আলোকচিত্র, উদ্ধারকৃত নথিসমূহ ইত্যাদি থেকেও গণহত্যার বিষদ প্রমাণ পাওয়া যায়।
গণহত্যা অস্বীকারকারীরা তাদের বক্তব্যের শুরুতেই নির্মূল শিবির সম্পর্কে জনসাধারণের মধ্যে বাস্তবেই যেসমস্ত ভুল ধারণা রয়েছে সেগুলো উল্লেখ করে। উদাহরণস্বরূপ, আমেরিকায় প্রকাশিত বহুল প্রচলিত কিছু ছবি প্রকৃতপক্ষে উকুনবাহিত টাইফাস-জ্বরে আক্রান্ত রোগীদের চিত্র ছিল এবং আমেরিকান সেনাবাহিনী কর্তৃক উদ্ধারকৃত বুকেনওয়াল্ড, বেলসেন ও ডাকাউ বন্দী শিবিরের চিত্র ছিল এবং এই চিত্রগুলোই আমেরিকাতে বহুল প্রচার পায়। যুদ্ধ-পরবর্তী সময়ে বহু বছর ধরে সংবাদ মাধ্যমগুলো ভুলক্রমে নির্মূল শিবিরে ইহুদিদের হত্যা-নির্যাতনের বর্ণনা দিতে গিয়ে এই চিত্রসমূহ ব্যবহার করে। গণহত্যা অস্বীকারকারীরা এই প্রচলিত ভুল তথ্যকে নির্দেশ করে এই সিদ্ধান্তে উপনীত হতে চায় যে, নির্মূল শিবিরসমূহ বাস্তবে কোন অস্তিত্ব ছিল না এবং এগুলো গুজবমাত্র যা ইহুদিদের চক্রান্তের ফল।
শহীদ সৈয়দ নজরুল ইসলাম কলেজ
শহীদ সৈয়দ নজরুল ইসলাম কলেজ হলো ময়মনসিংহ শহরের টাউন হল মোড়ে অবস্থিত একটি উচ্চমাধ্যমিক শিক্ষাপ্রতিষ্ঠান।
নামকরণ
১৯৮৯ সালে শহীদ সৈয়দ নজরুল ইসলাম এর কয়েকজন প্রিয় ছাত্র, সহকর্মী এবং গুণগ্রাহী তার বর্ণাঢ্য কর্মময় জীবনকে ধরে রাখার প্রয়াসে ময়মনসিংহ শহরে প্রতিষ্ঠা করেন শহীদ সৈয়দ নজরুল ইসলাম স্মৃতি পরিষদ। ১৯৯৯ সালের ১ জুলাই শহরের প্রাণ কেন্দ্রে শ্যামাচরণ রায় রোডে কাশি কিশোর কারিগরি বিদ্যালয়ের পরিত্যক্ত একখণ্ড বাড়ীতে শহীদ সৈয়দ নজরুল ইসলাম স্মৃতি পরিষদ প্রতিষ্ঠা করেন জাতির এ শ্রেষ্ঠ সন্তানের প্রতি শ্রদ্ধা জানিয়ে "শহীদ সৈয়দ নজরুল ইসলাম কলেজ”।
প্রতিষ্ঠার পটভূমি
১৯৮৯ সালে “শহীদ সৈয়দ নজরুল ইসলাম স্মৃতি পরিষদ” প্রতিষ্ঠার পরপরই এই মহান ব্যক্তিত্বের স্মৃতিকে অম্লান করে রাখার উদ্দেশে একটি শিক্ষাপ্রতিষ্ঠান প্রতিষ্ঠার প্রস্তাব উঠে আসে সংগঠনের সভা গুলোতে। তবে আনুষ্ঠানিক উদ্যোগ গ্রহণে অনেক সময় পেরিয়ে যায়। ১৯৯৫ সালে ময়মনসিংহ শহরে উচ্চ মাধ্যমিক শ্রেণিতে ছাত্রদের অধ্যয়নের একমাত্র সরকারি প্রতিষ্ঠান আনন্দ মোহন কলেজ থেকে সরকারি নির্দেশে উচ্চ মাধ্যমিক শ্রেণি উঠিয়ে দেওয়া হলে অভিভাবকগণ হয়ে পড়েন উদ্বিগ্ন। শহরের অন্যান্য বেসরকারি কলেজ গুণগত মান সম্পন্ন না হওয়ায় কিংবা কোনো প্রতিষ্ঠানকে সরকার সরকারীকরণ না করায় বিষয়টি ময়মনসিংহবাসীর দাবীতে পরিণত হয়। ১৯৯৮ সালে ২৮ আগস্ট শহীদ সৈয়দ নজরুল ইসলাম স্মৃতি পরিষদের সভায় একটি মান সম্পন্ন এবং শহীদ সৈয়দ নজরুল ইসলামের নামে কলেজ প্রতিষ্ঠার বিষয়টি আলোচ্যসূচীতে অন্তর্ভুক্ত হয়। বেসরকারি ল্যাবরেটরী উচ্চ বিদ্যালয়ে অনুষ্ঠিত সে সভায় প্রধান আইনজীবী এবং স্মৃতি পরিষদের আহবায়ক এম. জুবেদ আলী সাহেবের সভাপতিত্বে ময়মনসিংহ শহরে একই নামে একটি সরকারি ও একটি বেসরকারি উচ্চ বিদ্যালয় থাকায় বেসরকারি ল্যাবরেটরী উচ্চ বিদ্যালয়টির নাম পরিবর্তন করে “সৈয়দ নজরুল ইসলাম স্কুল এন্ড কলেজ” করার প্রস্তাব সর্ব সম্মতিক্রমে গৃহীত হয় এবং এক পত্রে স্কুল ব্যবস্থাপনা কমিটির কাছে বিষয়টি সহানুভূতির সাথে বিবেচনা এবং ব্যবস্থা গ্রহণের জন্য শহীদ সৈয়দ নজরুল ইসলাম স্মৃতি পরিষদের পক্ষে অনুরোধ জানানো হয়। বিষয়টি জানাজানি হলে স্কুলটির সিংহভাগ অভিভাবক সমর্থন জ্ঞাপন করেন। স্কুলটির প্রধান শিক্ষক বীর মুক্তিযোদ্ধা এম.এ. কাসেম তৎকালীন জেলা প্রশাসক জনাব মোঃ রফিকুল ইসলামের সাথে বিষয়টি নিয়ে বিস্তারিত আলোচনা করেন। ১৯৯৯ সালের ৬ মে জেলা রেডক্রিসেন্ট সোসাইটির কার্যালয়ে শহীদ সৈয়দ নজরুল ইসলাম স্মৃতি পরিষদের এক সাধারণ সভা অনুষ্ঠিত হয়। আমন্ত্রিত অতিথি হিসেবে সভায় উপস্থিত হন আনন্দ মোহন কলেজের প্রাক্তন অধ্যক্ষ প্রফেসর শামসুল ইসলাম, পদার্থবিদ্যা বিভাগের প্রাক্তন বিভাগীয় প্রধান প্রফেসর আবুল কালাম, নেত্রকোণা সরকারী কলেজের প্রাক্তন অধ্যক্ষ প্রফেসর মজিবর রহমান, আনন্দ মোহন কলেজের প্রাক্তন অধ্যক্ষ প্রফেসর মোঃ মুজিবুর রহমান। সভায় প্রখ্যাত শিক্ষাবিদগণ শহীদ সৈয়দ নজরুল ইসলামের নামে কলেজ প্রতিষ্ঠার উদ্দ্যোগকে এবং কলেজটি প্রতিষ্ঠাকল্পে প্রদানের অঙ্গীকার করলে কলেজ প্রতিষ্ঠার উদ্যোগে গতিবৃদ্ধি পায়। সভায় সর্ব সম্মতিক্রমে ২০ সদস্য বিশিষ্ট কলেজ সাংগঠনিক কমিটি তথা প্রতিষ্ঠা কমিটি গঠন করা হয়।
ভর্তি প্রক্রিয়া
শহীদ সৈয়দ নজরুল ইসলাম কলেজে ভর্তি প্রক্রিয়া তীব্র প্রতিযোগিতামূলক। মাধ্যমিক পরীক্ষার ফলাফলের উপর ভিত্তি করে বোর্ড কর্তৃক প্রদানকৃত তালিকা থেকে ভর্তি করা হয়।
শিক্ষা কার্যক্রম
উচ্চমাধ্যমিক শ্রেণীতে বাংলা মাধ্যমে পাঠদান করা হয়ে থাকে।
বিজ্ঞানাগার ও কম্পিউটার ল্যাব
বিজ্ঞান বিভাগের শিক্ষার্থীদের জন্য রয়েছে সমৃদ্ধ পদার্থ, রসায়ন ও জীববিজ্ঞান বিজ্ঞানাগার। এছাড়াও একটি উচ্চমানের ‘কম্পিউটার ল্যাব’ রয়েছে।
মসজিদ
২০১০-১১ শিক্ষাবর্ষের শিক্ষার্থীদের উদ্যোগে প্রতিষ্ঠানটির শিক্ষকবৃন্দের সহায়তায় একটি পাঞ্জেগানা মসজিদ স্থাপন করা হয়।
শেহান মধুশঙ্কা
দেবাপুরাগে শেহান মধুশঙ্কা কুমারা (জন্ম: ১০ মে, ১৯৯৫) ওয়েন্নাপ্পুয়া এলাকায় জন্মগ্রহণকারী প্রথিতযশা শ্রীলঙ্কান আন্তর্জাতিক ক্রিকেটার। শ্রীলঙ্কা ক্রিকেট দলের পক্ষে অন্যতম সদস্যরূপে খেলছেন। ঘরোয়া প্রথম-শ্রেণীর শ্রীলঙ্কান ক্রিকেটে তামিল ইউনিয়নের প্রতিনিধিত্ব করছেন তিনি। দলে তিনি মূলতঃ ডানহাতি ফাস্ট-মিডিয়াম বোলার হিসেবে ভূমিকা রাখছেন তিনি। এছাড়াও, নিচেরসারিতে ডানহাতে ব্যাটিং করে থাকেন শেহান মধুশঙ্কা।
ঘরোয়া ক্রিকেট
২০১৬ সালে শ্রীলঙ্কা ডেভেলপম্যান্ট ইমার্জিং দলের সদস্যরূপে দক্ষিণ আফ্রিকা ও জিম্বাবুয়ে সফরে যান। হারারেতে অনুষ্ঠিত জিম্বাবুয়ে ডেভেলপম্যান্ট একাদশের বিপক্ষে প্রথম-শ্রেণীর ক্রিকেটে অভিষেক ঘটে শেহান মধুশঙ্কা’র। ২০১৬-১৭ মৌসুমের ডিস্ট্রিক্টস ওয়ান ডে টুর্নামেন্টে কিলিনোচ্চি জেলার পক্ষে লিস্ট এ ক্রিকেটে অভিষিক্ত হন।
আন্তর্জাতিক ক্রিকেট
জানুয়ারি, ২০১৮ সালে বাংলাদেশে অনুষ্ঠিত ত্রি-দেশীয় সিরিজ খেলার জন্য শ্রীলঙ্কার ওডিআই দলে তাকে অন্তর্ভুক্ত করা হয়। ২৭ জানুয়ারি, ২০১৮ তারিখে স্বাগতিক বাংলাদেশের বিপক্ষে সিরিজের চূড়ান্ত খেলায় একদিনের আন্তর্জাতিকে অভিষেক ঘটে শেহান মধুশঙ্কা’র। ঐ খেলায় বিশ্বের চতুর্থ ও শ্রীলঙ্কার দ্বিতীয় বোলার হিসেবে অভিষেক খেলায় হ্যাট্রিক করার গৌরব অর্জন করেন।
বাঘাযতীন রেলওয়ে স্টেশন
ভৌগোলিক অবস্থান
বাঘাযতীন রেলওয়ে স্টেশনের অবস্থান হল । এর গড় উচ্চতা হল ।
ইতিহাস
১৮৬২ খ্রিষ্টাব্দে ইস্টার্ন বেঙ্গল রেলওয়ে শিয়ালদহ থেকে বাঘাযতীন পর্যন্ত বিস্তৃত ব্রডগেজ রেলপথ নির্মাণ করেছিল।
বৈদ্যুতিকরণ
শিয়ালদহ থেকে বাঘাযতীন পর্যন্ত এই রেলপথটির বৈদ্যুতিকরণ প্রক্রিয়াটি ১৯৬৫–৬৬ সালে ২৫ কেভি এসি ওভারহেড সিস্টেমের দ্বারা সম্পন্ন হয়েছিল।
মালে জাতি
ব্লুমানবাখের পর অনেক নৃতাত্ত্বিকেরা পাঁচটি উপজাতির তত্ত্বকে শ্রেণীবদ্ধ উপজাতির প্রবল জটিলতা উল্লেখ করে প্রত্যাখ্যান করেছেন। সুমাত্রা এবং বোর্নিওর মালয় দ্বীপপুঞ্জর অংশ এবং উপদ্বীপ মালয়েশিয়ার জাতিগত মালয়ের সাথে "মালে উপজাতি" ধারণার পার্থক্য রয়েছে।
বু্ত্পত্তি
মালেয়ু বা মালে শব্দটি প্রথমবারের মতো পাওয়া যায় একটি চীনা রেকর্ড থেকে যেখানে মালেয়ু নামে একটি রাজ্য থেকে ৬৪৫ খ্রিষ্টাব্দে প্রথমবার চীনের আদালতে দূত পাঠিয়েছিল। এটি সং রাজবংশের সময় ওয়াং পু এর সংগৃহীত টাঙ্গ হুয়ায়ো বইটিতে লেখা ছিল। আরেকটি চীনা উৎসে মালেউ রাজ্যের উল্লেখ রয়েছে। একজন বৌদ্ধ সন্ন্যাসী আই-টিজিং বা আই চিং (義 淨; পিনিন ইয়ে জিং) (৬৩৪-৭১৩) দুটি বই লেখেন। ৬৭১ খ্রিষ্টাব্দে চীন থেকে ভারত যাওয়ার পথে তিনি লিখেছিলেন: "'উত্তরপূর্ব বায়ু প্রবাহিত হলে, আমরা ক্যান্টন ছেড়ে দক্ষিণে রওনা দিলাম.... যাত্রার ২০ দিন পর,আমরা শ্রীবিজয়ার মাটিতে পৌঁছালাম। ওখানে আমরা শব্দবিদ্যা শিখতে প্রায় ছয় মাস থাকি। রাজা আমাদের প্রতি খুব দয়ালু ছিলেন। তিনি আমাদের মালাউতে যেতে সাহায্য করেছিলেন, আমরা সেখানে ২ মাস ছিলাম। পরে আমরা কেদার উদ্দেশ্য রওনা দেই....কেদা থেকে উত্তরে গেলে, আমরা উলঙ্গ মানুষের দ্বীপে পৌছাই (নিকোবর)...এখান থেকে পশ্চিমে গিয়ে ১৫ দিন পরে অবশেষে তাম্রলিপিতে পৌছাই (ভারতীয় পূর্ব উপকূল)'"পরবর্তী সময়কার আরেকটি সূত্রের নাম ভূমি মালয়ু; ধর্মসরেয়ায় ১২৮৬ খ্রিষ্টাব্দে পাদং রোকো শিলালিপিতে লেখা, পরে ১৩৪৭ খ্রিষ্টাব্দে আদিত্ববর্মণ আমোঘপাশা মূর্তিতে লিখিত তার নিজস্ব শিলালিপি সম্পাদনা করে নিজেকে মালাউপুরার শাসক ঘোষণা করেন। ১৩৬৫ খ্রিষ্টাব্দে মাজাপাহিত রেকর্ড নাগারাক্রিটাগামাতে মালাউর জমি মাজাপাহিতের শাসনাধীন ছিল বলে উল্লেখ আছে। এই সকল রেকর্ড অনুসারে মালাউকে মোহনা থেকে পিছনে, আজকের দিনের জাম্বির বাটাং হারী নদীর কূলের এলাকা এবং পশ্চিম সুমাত্রা প্রদেশের কিছু অংশ হিসেবে চিহ্নিত করা যায়। সুমাত্রার পূর্বাঞ্চলীয় উপকূল এবং মালে উপদ্বীপের কিছু অংশে বসবাসকারীরা নিজেদেরকে মালয় ভাষী হিসেবে তথা মালে জাতি হিসেবে অভিহিত করে। ১৬ শতাব্দীতে ইউরোপীয়দের আগমনের পর, ইউরোপীয়রা মালাক্কা প্রণালীর উভয় উপকূলের বাসিন্দাদের মালে জাতি হিসেবে চিহ্নিত করেছিল। এই শব্দটি আশেপাশের একই ধরনের মানুষের ক্ষেত্রেও প্রযোজ্য ছিল।
মালেদেরকে একবার চীনের রেকর্ডে "কুণ-লুন" হিসেবে উল্লেখ করা হয়েছিল। কুনলুন প্রাথমিকভাবে তিব্বত ও ভারত অংশ জুড়ে একটি কাল্পনিক পর্বতমালাকে বোঝায়। ভৌগোলিকভাবে পরিচিত বিশ্ব থেকে দূরে পাহাড় এবং জঙ্গলের কালো, কোঁকড়া চুলের বর্বরদের বোঝাতে চীনারা এই শব্দটি ব্যবহার করত। মালে বা অস্ট্রেনেশিয়ানদের আগে চীনারা খুমের ও চামস দের কুনলুন বলে ডাকত। ৭৫০ তে, জিয়ানজেন (৬৮৮-৭৬৫) "কুয়াংচৌতে ব্রাহ্মণ, পারসিক এবং কুনলুন" এর অধিক উপস্থিতি দেখেছেন। ট্যাং-এর পুরাতন বই অনুসারে "প্রতি বছর, কুনলুন বণিকগণ চীনাদের সাথে বাণিজ্য করতে তাদের জাহাজে মূল্যবান সামগ্রী নিয়ে আসে।"
সংজ্ঞা
ব্লুমানবাখ ১৭৭৫ সালে De generis humani varietate nativa (মানবজাতির প্রাকৃতিক বৈচিত্র্যের উপর) গবেষণায় গায়ের রঙের উপর ভিত্তি করে চারটি প্রধান মানব জাতি উল্লেখ করেন। ককেশীয় জাতি (সাদা), নিগ্রয়েড (কালো), আদি আমেরিকান (লাল) এবং মঙ্গোলীয় (হলুদ)।
১৭৯৫ তে, ব্লুমানবাখ মালে নামে অন্য একটি উপজাতি, ইথিওপিয়ান ও মঙ্গোলয়েড জাতির উপশ্রেনীতে অন্তর্ভুক্ত করেন। "বাদামী রঙ: জলপাই এবং একটি পরিষ্কার মেহেগনি থেকে কালো লবঙ্গ বা বাদামী" এর মধ্যে মালে উপজাতি বিদ্যমান। মালে শব্দকে ফিলিপাইন, মালুকাস, সান্দাস, ইন্দোচীন ও মারিয়ানা দ্বীপপুঞ্জের আদি বাসিন্দা এবং সেইসাথে প্যাসিফিক দ্বীপপুঞ্জের তাহিতিয়ানদের ক্ষেত্রেও বর্ধিত করেন। তিনি একটি তাহিতিয়ান খুলিকে হারানো যোগসূত্র বলে মনে করতেন; যা প্রকট ককেশিয়ান ও প্রছন্ন নিগ্রয়েড উপজাতির মধ্যে রুপান্তর দেখায়।
ব্লুমানবাখ লিখেছেন:"মালে বিচিত্র। কটা রঙের; চুল কালো, নরম, কোঁকড়া, পুরু এবং প্রচুর; মাথা পরিমিতরূপে সংকীর্ণ; কপাল সামান্য ফোলা; নাক পরিপূর্ণ, অধিকতর প্রশস্ত, বিস্তৃত, শেষ প্রান্ত পুরু; মুখ বড়, পাশ দিয়ে দেখলে উপরের চোয়াল কিছুটা মুখের অংশের সাথে যুক্ত মনে হয়, একে অপরের থেকে যথেষ্ট লক্ষণীয় এবং স্বতন্ত্র। শেষ বৈচিত্রটি প্রশান্ত মহাসাগরের দ্বীপপুঞ্জ সহ মেরিয়াননাস, ফিলিপাইন, মোলুকা এবং সুন্দা দ্বীপপুঞ্জ এবং মালেয়ান দ্বীপপুঞ্জের অধিবাসীদের বাসিন্দাদের মধ্যে দেখা যায়। আমি এদের মালে ডাকতে চাই, কারণ এই বৈচিত্র্যের মানুষ সংখ্যাগরিষ্ঠ, বিশেষ করে মালাক্কা উপদ্বীপের কাছাকাছি ভারতীয় দ্বীপগুলিতে বসবাসকারীরা, সেইসাথে স্যান্ডউইচ, সোসাইটি, এবং বন্ধুত্বপূর্ণ দ্বীপপুঞ্জ হিসাবে, এছাড়াও মাদাগাস্কারের মালাম্বীর নিচে ইস্টার দ্বীপের বাসিন্দাদের ক্ষেত্রে, মালে আইডম ব্যবহার করুন।"
উপনিবেশিক প্রভাব
স্ট্যামফোর্ড রাফেলসের মালেদের প্রতি দৃষ্টিভঙ্গি ইংরেজি ভাষীদের উপর এক উল্লেখযোগ্য প্রভাব ফেলেছিল, যা বর্তমান যুগেও বিদ্যমান। সম্ভবত তিনি 'মালে' উপজাতিকে মালে জাতিগত গোষ্ঠীতে সীমাবদ্ধ না করে, দক্ষিণ পূর্ব এশিয়ার দ্বীপপুঞ্জের একটি বড় অনির্ধারিত অংশের মানুষদের স্বেচ্ছায় এবং উৎসাহীভাবে সমর্থনদানকারী সবচেয়ে গুরুত্বপূর্ণ ব্যক্তি। রাফেলস মালেদের একটি ভাষা ভিত্তিক 'জাতি' হিসাবে ইংরেজি রোমান্টিক আন্দোলনের মতামত অনুসারে দৃষ্টিভঙ্গি তৈরি করেছিলেন এবং ১৮০৯ সালে এশিয়াটিক সোসাইটিতে এই বিষয়ে একটি সাহিত্যিক প্রবন্ধ পাঠিয়েছিলেন। পাগরুংয়ের রাজত্বের সাবেক মিনাঙ্গকাবাতে অভিযান চালানোর পর তিনি ঘোষণা দিয়েছিলেন 'সেই শক্তির উৎস, সেই জাতির উৎপত্তি, ব্যাপকভাবে পূর্ব দ্বীপপুঞ্জে ছড়িয়ে ছিটিয়ে আছে'। পরবর্তী লেখায় তিনি মালে শব্দটি জাতি থেকে উপজাতিতে রূপান্তর করেন।
মালয়েশিয়া
মালয়েশিয়ায়, প্রাথমিক উপনিবেশিক আদমশুমারিতে পৃথক জাতিগত গোষ্ঠীগুলির তালিকা করেছিল যেমন "মালে, বায়ানিজ, আচিনিয়, জাভানি, বাগিস, ম্যানিলামেন (ফিলিপিনো) এবং শ্যামদেশীয়"। ১৮৯১ সালের আদমশুমারি এই নৃতাত্ত্বিক দলগুলিকে আধুনিক মালয়েশীয়-চীনা, 'তামিল ও ভারতের অন্যান্য অধিবাসী' এবং 'মালে ও দ্বীপপুঞ্জের অন্যান্য অধিবাসী' এই তিনটি জাতিগত শ্রেণিতে বিভক্ত। উপজাতি একটি জৈবিকভাবে বিজ্ঞানভিত্তিক শ্রেণী, এই ইউরোপীয় দৃষ্টিভঙ্গি উপর ভিত্তি করে বিভক্ত করেছিল। ১৯০১ সালের আদমশুমারি জন্য, সরকার "উপজাতি" শব্দটি "জাতীয়তা" দিয়ে প্রতিস্থাপিত করতে পরামর্শ দেয়।
এই গোষ্ঠীতে শ্রেণীবদ্ধ হওয়ার কয়েকটি প্রজন্মের পরে, মালে উপজাতি ধারণার স্বতন্ত্র পরিচয় গঠিত হয়। তরুণ প্রজন্ম, একে ঔপনিবেশিক শক্তিসমূহ এবং অ-মালে অভিবাসীদের বিরুদ্ধে ঐক্য ও সংহতি হিসেবে দেখে। পরে মালয়েশীয় জাতির কেন্দ্রবিন্দু মালে জাতি দিয়ে গঠিত হয় এবং দেশের মধ্যে প্রতিষ্ঠিত হয়।
ফিলিপাইন
ফিলিপাইনের অনেক নাগরিক দেশের পাশাপাশি প্রতিবেশী ইন্দোনেশিয়া, মালয়েশিয়া, সিঙ্গাপুর এবং ব্রুনাইয়ের আদিবাসী জনগোষ্ঠীদের ক্ষেত্রে "মালে" শব্দটি স্বজাতীয় অর্থে বিবেচনা করে। এই ধারণাটি আমেরিকান নৃবিজ্ঞানী এইচ. ওটলি বেয়ারের অংশে রয়েছে, তিনি প্রস্তাব করেছিলেন যে ফিলিপাইনের নাগরিকরা মূলত মালে জাতি যারা আজকের মালয়েশিয়া ও ইন্দোনেশিয়া থেকে উত্তরে স্থানান্তরিত হয়েছে। এই ধারণাটি ফিলিপাইনের ইতিহাসবিদদের প্রচলিত ছিল এবং এখনও অনেক স্কুলে পড়ানো হয়। যাইহোক, সমসাময়িক নৃবিজ্ঞানী, প্রত্নতাত্ত্বিক এবং ভাষাবিদদের ঐক্যমত্য ভিন্ন; সুন্দা দ্বীপ, মাদাগাস্কার এবং ওশেনিয়ার অস্ট্রেনেশিয়া জনগনের পূর্বপুরুষ প্রাগৈতিহাসিক যুগে মূলত তাইওয়ানের থেকে উদ্ভূত ফিলিপাইন থেকে দক্ষিণে স্থানান্তরিত হয়েছিল।
"তাইওয়ান মডেলের বাইরে" সম্প্রতি লিডস্ বিশ্ববিদ্যালয়ের ২০০৮ সালের একটি গবেষণায় চ্যালেঞ্জ করা হয়েছে এবং আণবিক জীববিজ্ঞান এবং বিবর্তনে প্রকাশিত হয়েছে। মাইটোকন্ড্রিয়াল ডিএনএর বংশানুক্রমিক পরীক্ষার ফলাফল অনুসারে তারা আগের বিশ্বাসের থেকে আরও দীর্ঘ সময় ধরে দক্ষিণপূর্ব এশিয়ার দ্বীপে (আইএসইএ) বিকশিত হয়েছিল। সমুদ্রপৃষ্ঠের উচ্চতা বাড়ার সাথেসাথে জনসংখ্যা ছড়িয়ে পড়ছিল, ফলে গত ১০,০০০ বছরের মধ্যে ফিলিপাইন থেকে আরো উত্তরে তাইওয়ান পর্যন্ত স্থানান্তরিত হয়েছিল। জনসংখ্যার স্থানান্তর বিশাল প্রাচীন উপমহাদেশ সুন্দাল্যান্ড ডুবে যাওয়ার প্রভাবে জলবায়ু পরিবর্তনের কারণে হয়েছিল (যা এশিয়ার জমি বোর্নিও ও জাভা পর্যন্ত বিস্তৃত করছিল)। শেষ বরফ যুগের পর ১৫,০০০ থেকে ৭,০০০ বছর আগে এই ঘটনা ঘটেছে। ওপেনহাইমার বর্ণনা করেন কীভাবে তিনটি শক্তিশালী অনুরণনে সমুদ্রস্তরের উচ্চতাবৃদ্ধি সুন্দা উপমহাদেশকে বন্যাকবলিত ও আংশিক নিমজ্জিত করে, জাভা ও দক্ষিণ চীন সমুদ্র এবং আজকের ইন্দোনেশিয়া ও ফিলিপাইনের মত হাজার হাজার দ্বীপপুঞ্জ তৈরি করেছিল।
ইন্দোনেশিয়া
ডান|থাম্ব|360x360পিক্সেল|ইন্দোনেশিয়ার অন্যান্য জাতিগোষ্ঠীর মধ্যে মালে জাতি। মালে জাতি ইন্দোনেশিয়ার সবচেয়ে বিস্তৃত বন্টিত জাতিগুলির একটি। মালে এলাকা সবুজ এবং অন্যান্য উপ-জাতিগুলি গাঢ় বা হালকা সবুজ রঙে দেখানো হয়েছে। মালে জাতি সুমাত্রার পূর্ব উপকূলে এবং উপকূলীয় কালিমমানে বসবাসকারী হিসাবে দেখানো হয়েছে। ইন্দোনেশিয়ায়, "মালে" শব্দটি (ইন্দোনেশিয়ান: মেলাইয়ু) 'মালে উপজাতি' থেকে মালে জাতির সাথে যুক্ত। কারণ ইন্দোনেশিয়ায় বসবাসকারী অন্যান্য জাতিগত সম্প্রদায়গুলো ইতোমধ্যে তাদের সংস্কৃতি এবং পরিচয় প্রতিষ্ঠা ও দৃঢ় করেছে যারা ঐতিহ্য এবং ভাষায় উপকূলীয় মালেদের থেকে নিজেদের আলাদা ভাবে। এভাবে, মালেকে  জাভানি (তাদের উপ-জাতি যেমন অসিং এবং টেনগিরিস সহ), সুদানী, মিনাঙ্গ্কাবাউ, বাতাক উপজাতি, বুগিস, দায়াক, আসেনিজ বালিনীয়, টোরাজান ইত্যাদির সঙ্গে সমান পদমর্যাদা সাথে অসংখ্য ইন্দোনেশিয়ান জাতিগুলির একটি হিসেবে গড়ে তোলে।
'মালে উপজাতি' শব্দটি প্রথম উপনিবেশিক সময়ের বৈদেশিক বিজ্ঞানীগণ উদ্ভাবন করেছিলেন। ডাচ ইস্ট ইন্ডিজ যুগে, ইউরেশিয়ান ইন্দো মানুষ এবং এশিয়ান অভিবাসীদের (চীনা, আরব ও ভারতীয় বংশোদ্ভূত) বিপরীতে স্থানীয় ইন্দোনেশিয়ানদের বর্ণনা করার জন্য স্থানীয় বা প্রিবুমির আওতায় অধিবাসীদের গোষ্ঠীভুক্ত করা হয়েছিল। মালে উপজাতি ধারণাটি মালয়েশিয়া এবং ফিলিপাইনের কিছু কিছু অংশ ভাগাভাগি করে এবং কিছু ইন্দোনেশিয়ানদের দ্বারা অন্তর্নিহিত ও সংহতির নীতিতে প্রভাবিত ও ভাগাভাগিও করতে পারে, সাধারণ বানান পু্য়াক মালাইয়ু (মালে উপজাতি) বা রুম্পুন মালাইয়ু (মালে পরিবার)। তবে, মালয়েশিয়ার ধারণা এবং উপাধিও ইন্দোনেশিয়ায় পরিবর্তিত হয়, অস্ট্রোনেসীয় জনগণের বিস্তীর্ণ এলাকা থেকে জাম্বিকে সীমাবদ্ধ করে যেখানে 'মালে' নামটি প্রথম রেকর্ড করা হয়েছিল। আজ, মালেদের সাধারণ পরিচয় তাদের ভাষা (তাদের মধ্যে বিদ্যমান দ্বান্দ্বিকতার সাথে), ইসলাম ও সংস্কৃতি একসাথে তাদের একত্রিত করে।